Nuwe Mandela-borsbeeld deur polisievoertuig beskadigDie foto is deur @andiMakinana op Twitter gelaai Skaars 48 uur nadat ŉ borsbeeld van oudpresident Nelson Mandela by die parlement in Kaapstad onthul is, moes dit verwyder word vir herstelwerk nadat ŉ polisievoertuig daarin vasgery het. Die parlement het Woensdag in ŉ verklaring die voorval as ŉ “fratsongeluk” beskryf. Die ongeluk het omstreeks 07:00 plaasgevind. “Die regterskouer van die beeld is effens geduik en gekrap,” lui die verklaring. Die beeld is Woensdagmiddag verwyder om herstel te word. Die staanplek is tydelik met rooi toue afgesper. Die beeld sal na verwagting Donderdag weer op sy plek wees. Die standbeeld is by Stalplein, naby die trappe wat na die Nasionale Vergadering lei, op ŉ meterlange graniet voetstuk opgerig. Volgens die parlement is die standbeeld op ŉ veilige plek, waar geen gewone voertuie toegang het nie. “Planne sal beraam word om die risiko vir moontlike toekomstige skade te verminder.” Die polisievoertuig, vermoedelik ŉ minibus van die polisie, het glo agteruit teen die borsstuk vasgery. Maroela Media het Maandag oor die onthulling berig. Lees meer hier.